**Skaidrojums par atbilstību mērķa grupai**

**Lai novērstu atkārtotas vardarbības riskus un mazinātu vardarbības radītās sekas, 4.3.6.4. pasākuma 2.kārtas mērķis ir izstrādāt un īstenot jaunas pieejas atbalsta pakalpojumu sniegšanā no vardarbības cietušām personām atbilstoši to specifiskajām vajadzībām, līdz ar to ir izdalītas sekojošas mērķa grupas:**

**1. personas ar garīga rakstura traucējumiem, kuras ir cietušas no vardarbības**, un kurām ir ierobežotas spējas strādāt un aprūpēt sevi, kā arī apgrūtināta iekļaušanās sabiedrībā.

**2. personas ar redzes, dzirdes vai kustību traucējumiem, kuras ir cietušas no vardarbības,** un kurām traucējumu rezultātā ir apgrūtināta iespēja strādāt, aprūpēt sevi un pilnvērtīgi iekļauties sabiedrībā.

Tā kā personām ar garīga rakstura traucējumiem nepieciešama individuāla un atšķirīga pieeja pakalpojuma sniegšanā, 4.3.6.4. pasākuma 2.kārtas īstenošanas kontekstā minētā mērķa grupa ir nodalīta no mērķa grupas, kas ietver personas ar redzes, dzirdes vai kustību traucējumiem, kuras cietušas no vardarbības.

**3. 60 gadu vecumu sasniegušas personas, kuras ir cietušas no vardarbības.** Vardarbība pret vecāka gadagājuma cilvēku ir jebkāds kaitējums vai slikta izturēšanās, ko nodara kāds, ar kuru vecāka gadagājuma personai ir uzticības attiecības. Vardarbības ģimenē kontekstā tā var būt intīmo partneru, pieaugušu bērnu, neapmaksātu aprūpētāju vai ģimenes locekļu ļaunprātīga izmantošana.

**4. personas, kuras ir cietušas no seksuālas vardarbības,** piemēram, izvarošana, bērnu seksuāla izmantošana, seksuāla uzmākšanās, seksuālā ekspluatācija vai dzimumorgānu kropļošana, un attiecīgai pakalpojums tiek pielāgots personu vajadzībām ņemot vērā notikušo.

**5. personas, kuras ir pakļautas augstam vardarbības riskam,** kas saistīts ar dzīvības un veselības apdraudējumu, piemēram, persona turpina saņemt draudus veselībai vai dzīvībai neskatoties uz personai noteiktajiem ierobežojumiem, persona atrodas attiecībās ar vardarbīgu personu un vardarbības gadījumu biežums palielinās un sekas kļūst smagākas, veikti žņaugšanas mēģinājumi, vai citas darbības, kas nopietni apdraud personas veselību un dzīvību. Vairāk informācija par šobrīd esošajiem atbalstiem augsta riska vardarbības gadījumā pieejama Labklājības ministrijas mājaslapā (<https://www.lm.gov.lv/lv/socialas-rehabilitacijas-pakalpojums-vardarbiba-cietusam-un-vardarbibu-veikusam-pilngadigam-personam>).

**6. bērni, kuri ir cietuši no savstarpējās vardarbības,** kura var izpausties gan fiziskas, gan emocionālas vardarbības veidā un to var piedzīvot izglītības iestādēs, krīzes centros, ārpusģimenes aprūpes iestādēs un citās vietās, kur uzturas bērni. Vardarbība var tikt īstenota arī tiešsaistes vidē, līdz ar to tiek meklēti jauni risinājumi ņirgāšanās (angliski – bullying) un savstarpējās vardarbības bērnu vidū novēršanai un mazināšanai.

**7. bērni ar kaitējošu seksuālu uzvedību**, kuru uzvedība tiek definēta kā bērnu iesaistīšanās savstarpējās vecumam neatbilstošās seksuālās sarunās vai darbībās, radot kaitējumu sev vai citiem. Tā kā patlaban bērniem kaitējošas seksuālas uzvedības mazināšanai un novēršanai atbalsts tiek sniegts vispārējo psihologa konsultāciju ietvaros un specifiski mērķa grupas vajadzībām atbilstoši pakalpojumi nav izveidoti un netiek nodrošināti, ir nepieciešams pakalpojums, kas palīdz atklāt kaitējošas seksuālās uzvedības cēloņus (novērtējot bērna sociālās vides ietekmi, psihoemocionālās spējas un izpratni par savu rīcību) un risināt to novēršanu.

**NB!** Personu iesaistei mērķa grupās nav vecuma ierobežojuma, izņemot “60 gadu vecumu sasniegušas personas, kuras ir cietušas no vardarbības”, “bērni, kuri ir cietuši no savstarpējās vardarbības” un “bērni ar kaitējošu seksuālu uzvedību”, kas ietver personas, kuras nav sasniegušas 18 gadu vecumu. Ja bērns būs uzsācis saņemt atbalsta pakalpojumu projektā pirms pilngadības sasniegšanas, tas varēs turpināt saņemt to līdz pakalpojuma sniegšanas beigām.